Douglas C-47 Skytrain

Το Douglas C-47 Skytrain ή Dakota είναι Αμερικανικό στρατιωτικό μεταγωγικό αεροσκάφος που προέρχεται από το πολιτικό Douglas DC-3. Στη διάρκεια του Β΄ Παγκοσμίου Πολέμου τα C-47 και τα τροποποιημένα DC-3 χρησιμοποιήθηκαν από τις αεροπορικές δυνάμεις πολλών χωρών για τη μεταφορά φορτίου, στρατιωτών και τραυματιών. Συνολικά κατασκευάστηκαν περισσότερα από 10.000 αεροσκάφη.

Επιχειρησιακή Ιστορία 

Το C-47 έπαιξε σημαντικό ρόλο στην επιτυχία πολλών συμμαχικών επιχειρήσεων και κυρίως στη μάχη στο Γκουανταλκανάλ, την εκστρατεία στο Μπούρμα και στις ζούγκλες της Νέας Γουινέας όπου το C-47 (και η ναυτική του έκδοση R4D) έδωσαν στις συμμαχικές δυνάμεις τη δυνατότητα να αντιμετωπίσουν την ευκινησία του Ιαπωνικού στρατού. Επιπλέον τα C-47 χρησιμοποιούνταν για να μεταφέρουν εφόδια στις αμερικάνικες δυνάμεις σε όλη τη διάρκεια του πολέμου στη νοτιοανατολική Ασία ενώ από τους πλέον χαρακτηριστικούς του ρόλους που έμειναν στην ιστορία της αεροπορίας ήταν οι πτήσεις από την Ινδία στη Κίνα περνώντας από τα Ιμαλάια (πέρασμα στο οποίο οι πιλότοι της εποχής έδωσαν το όνομα «η καμπούρα» («the hump»)) και από το οποίο αποκόμισαν την εμπειρία που απαιτήθηκε στην αερογέφυρα του Βερολίνου, στην οποία το C-47 έπαιξε επίσης σημαντικό ρόλο. 

Μετά το τέλος του πολέμου το Αμερικανικό ναυτικό μετέτρεψε κάποια από τα αρχικά αεροσκάφη του στην έκδοση R4D-8, ενώ χρησιμοποιήθηκε και στην αερογέφυρα του Βερολίνου, μέχρι την αντικατάστασή του από το Douglas C-54 Skymaster. Παράλληλα έλαβε μέρος στο Πόλεμο της Κορέας ενώ υπηρέτησε στις αεροπορίες πολλών χωρών. Η Αμερικανική αεροπορία (USAF) συνέχισε να χρησιμοποιεί το C-47 κατά τη διάρκεια του Πολέμου του Βιετνάμ σε διάφορους ρόλους όπως στην οπλισμένη έκδοση με μυδραλιοβόλα Douglas AC-47 Spooky και στην έκδοση αντικατασκοπείας EC-47. Η Καναδική αεροπορία χρησιμοποίησε το C-47 σε ρόλο έρευνας και διάσωσης τις δεκαετίες του 1940 και 1950. 

Τα C-47 σε υπηρεσία στη Βρετανική αεροπορία πήραν το όνομα Dakota (από όνομα Ινδιάνικης φυλής όπως η Lakota και η Nakota), όνομα με το οποίο το αεροσκάφος έγινε γνωστό σε όλο τον κόσμο. 

Στην Ευρώπη το C-47 και η εξειδικευμένη έκδοση Douglas C-53 Skytrooper χρησιμοποιήθηκαν σε μεγάλους αριθμούς στα τελευταία στάδια του πολέμου σε ρόλους έλξης στρατιωτικών ανεμοπλάνων και ρίψης αλεξιπτωτιστών.

Το C-47 στην Ελληνική Πολεμική Αεροπορία 

Από το 1947 η τότε Ελληνική Βασιλική Αεροπορία (EBA) άρχισε να παραλαμβάνει αεροσκάφη C-47 από τα αποθέματα της USAF και της RAF. Συνολικά ήρθαν στην Ελλάδα 88 αεροσκάφη διαφόρων τύπων, τα οποία εξόπλισαν τις 355 και 356 Μοίρες Τακτικών Μεταφορών στην Ελευσίνα. 

Τα C-47 χρησιμοποιήθηκαν στον εμφύλιο πόλεμο 1946-1949 ως βομβαρδιστικά και μεταφορικά ενώ τον Νοέμβριο του 1950 στα πλαίσια αποστολής των Ηνωμένων Εθνών στη Νότια Κορέα η οποία είχε δεχθεί επίθεση από τη Βόρεια Κορέα η Ελλάδα συμμετείχε με το 13ο Σμήνος Μεταφορικών Αεροσκαφών που αποτελείται από οκτώ αεροσκάφη C-47 και 67 αξιωματικούς και οπλίτες. Μέχρι το Μάιο του 1955 το 13ο Ελληνικό Σμήνος πραγματοποιεί 2.916 πολεμικές αποστολές συλλογής πληροφοριών, μεταφοράς εφοδίων, αιχμαλώτων, προσωπικού και τραυματιών, κάτω από δυσμενέστατες συνθήκες, καταγράφοντας 13.777 ώρες πτήσης και μεταφέροντας συνολικά 70,568 επιβάτες και 9.243 τραυματίες. Τα πληρώματα που συμμετείχαν στο Πόλεμο της Κορέας διακρίθηκαν για την αποφασιστικότητα και την τόλμη τους, ενώ οι απώλειες του ελληνικού σμήνους στη Νότιο Κορέα ανήλθαν σε τέσσερα αεροσκάφη και 12 άτομα.

Σήμερα τρία αεροσκάφη εξακολουθούν να βρίσκονται σε πτητική κατάσταση και υπηρετούν στο 355.1 Σμήνος Τακτικών Μεταφορών «Άτλας» στη Θεσσαλονίκη. Το ένα από τα τρία εναπομείναντα C-47 με αριθμό 92622 φέρει το όνομα «Ποσειδών» και είχε συμμετάσχει στις επιχειρήσεις της Κορέας. Στις 11 Νοεμβρίου 2006 πραγματοποιήθηκε με το «Ποσειδών» επετειακή πτήση βετεράνων της Κορέας.

Εκδόσεις 

C-47
Αρχική στρατιωτική έκδοση του DC-3.
C-47A
Αεροσκάφη C-47 στα οποία το ηλεκτρικό σύστημα των 12 βόλτ αντικαταστάθηκε με άλλο των 24 βόλτ.
C-47B
Έκδοση με υπερσυμπιεζόμενους κινητήρες R-1830-90 και επιπλέον καύσιμα για πτήσεις από την Ινδία στην Κίνα.
C-47D
Αεροσκάφη C-47B στα οποία αφαιρέθηκαν οι υπερσυμπιεστές μετά τον πόλεμο.
C-47T
Εκπαιδευτική έκδοση.
C-48 έως C-52
Διάφορα πολιτικά αεροσκάφη DC-3 τα οποία εισήλθαν σε στρατιωτική υπηρεσία.
C-53
Έκδοση μεταφοράς προσωπικού του Αμερικάνικου Στρατού.
C-117/C-129 Super DC-3
Έκδοση με καλύμματα του συστήματος προσγείωσης.
XCG-17
Προτεινόμενη έκδοση ανεμοπλάνου του C-47.

Χρήστες

Παρόμοια αεροσκάφη 

 Douglas DC-3
 Douglas AC-47 Spooky
 Lisunov Li-2

Συγκρίσιμα αεροσκάφη 

 Curtiss C-46 Commando

Παραπομπές

Πηγές 

 Flintham V., Air wars and aircraft: A detailed record of air combat, 1945 to the present. Facts on file. (1990), ISBN 0-8160-2356-5

Εξωτερικοί σύνδεσμοι 

 Το C-47 στην επίσημη ιστοσελίδα της Ελληνικής Πολεμικής Αεροπορίας
 Το C-47 στο warbirdalley.com
 Σελίδα αφιερωμένη στο C-47
 Το C-47 στην επίσημη ιστοσελίδα της Boeing
 Το C-47 στο globalsecurity.org
 Το C-47 στο combataircraft.com
 Φωτογραφιες του C-47 στο planepictures.net
 Αφιέρωμα στην επετειακή πτήση του «Ποσειδών» στην επίσημη ιστοσελίδα της Ελληνικής Πολεμικής Αεροπορίας
 Άρθρο αφιερωμένο στο 13ο Σμήνος Μεταφορικών Αεροσκαφών και την Ελληνική συμμετοχή στον Πόλεμο της Κορέας στην επίσημη ιστοσελίδα της Ελληνικής Πολεμικής Αεροπορίας
 Άρθρο αφιερωμένο στο 13ο Σμήνος Μεταφορικών Αεροσκαφών και την Ελληνική συμμετοχή στον Πόλεμο της Κορέας
 Το C-47 στην ιστοσελίδα του Πανελληνίου Συλλόγου Οικογενειών Πεσόντων Αεροπόρων 

C-47
Αεροσκάφη του Β' Παγκοσμίου Πολέμου
Ιστορικά αεροσκάφη Ελληνικής Πολεμικής Αεροπορίας
Εμβολοκινητήρια στρατιωτικά αεροσκάφη
Μεταγωγικά αεροσκάφη